  Анжелика Тихонова корреспондент Удмуртиын Алнаш, Ува но Каракулино ёросъёсын аранзэс йылпумъязы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Алнаш ёросын 42,6 сюрс тонна тысь жильдӥзы, гектарысь шорлыдын 17,9 центнер люкаськиз. Лыдпусъёс бадӟымгес луыны быгатысалзы, но куазь пӧсь но кӧс возиськемен, ёросын 1,8 сюрс гектар вылын тысё но тысёпуртэсо юоссы быризы. Ува ёросын 33,5 сюрс тонна тысь кутсазы, котькуд гектарысь 19,4 центнер уськытӥзы. Нош 2,5 сюрс гектарысь киземзы шунды шорын сутскыса быриз. Каракулино ёросын бусыосысьтызы 11,8 тонна тысь люказы, гектарысь 11,9 центнер потӥз. 2,1 сюрс гектар вылысь юоссы ярантэм луизы. Туннэ нуналлы ужъёссэс эшшо ньыль ёросъёсын йылаз-пумаз вутто ини — со Грак, Дэри, Кияса но Сарапул ёросъёс. Отын аранзы 95 но солэсь тросгес процентлы быдэстэмын ини. Оглом элькунын 86 процентэз бусыос бушатэмын (кылем арын та дырлы 33 процент вал). 232,1 сюрс гектар вылысь 394,8 сюрс тонна ю тысь жильдӥзы. Куазь кӧс улэмен одӥг гектарысь шорлыдын 16,9 центнер гинэ люкаське (кылем арын 24,1 центнер Тодэ вайытом, Удмуртиын кӧс куазен киземъёс быремлэсь меӵак ыштонъёс 2,5 миллиард манетлэсь трос луизы.   Тегъёс: Каракулино Ува Удмуртия гуртвозёс бусыужъёс Алнаш аран  